
Jet-habarcsosított talaj mechanikai tulajdonságainak modellezési lehetőségei

A speciális mélyépítésben talajbetonok előállítására széleskörben elterjedt a jet habarcsosításos talajszilárdítás módszere, melyet a szaknyelvben jet grouting technológiának nevezünk. A talajbetonokat elsősorban meglévő alapok megerősítésére, földpartok megtámasztására alkalmazzuk, ugyanakkor használhatók alagutak biztosításánál vagy nagytömegű szigetelésnél is. A tervezői gyakorlat számára lényeges kérdés a talajbetonok (cementtel habarcsosított talajok) korszerű geotechnikai modellekbe illesztése, amihez azok megfelelő paraméterezése szükséges. A korszerű talajmodellekhez tartozó anyagjellemzők felvétele egyelőre igen bizonytalan, aminek oka egyrészt az anyag ismerethiánya, másrészt a természetes talajok változékonysága.
Mivel a talajbetonok változatos anyagjellemzőinek meghatározása laboratóriumi törésvizsgálatok segítségével történhet, dolgozatomban különböző körülmények között, különböző jet habarcsosítás technológiával készült talajbetonok mintáit vizsgáltam a Geotechnika és Mérnökgeológia Tanszék Kőzetmechanikai Laboratóriumában mind roncsolásos, mind roncsolás mentes vizsgálatokkal.
A tanulmány célja, hogy a kivitelezés alatt készített talajbetonokból (jet-oszlopokból) vett eltérő minták karakterisztikus Mohr-Coulomb paramétereit meghatározzuk, ezzel segítséget nyújtva a megfelelő modellezési eljárás kialakításához, és a tervezésben felmerülő kérdések lehetőség szerinti megválaszolásához.



